钦定古今图书集成/明伦汇编/官常典/第494卷 > 郝廷玉
## 钦定古今图书集成/明伦汇编/官常典/第494卷 > 郝廷玉

按《唐书》本传：廷玉骁勇善格斗，为光弼爱将。及保河
阳，禽徐璜，玉功为多，累封安边郡王，授神策将军。吐
蕃犯京畿，与马璘屯中渭桥。他日，鱼朝恩闻其善布
阵，请观之。廷玉申号令，鸣鼓角，部伍坐作，进退若一。
朝恩叹曰：“‘吾处兵间久，今始识训练法’。廷玉恻然曰：
‘此临淮王遗法也。王善御军，赏当功，罚适过，每校旗’”，
不如令者辄斩。由是人皆自效，而赴蹈驰突，心破胆
裂。自临淮殁，无复校旗事，此安足赏哉？累为秦州刺
史，卒，赠工部尚书。